Diari Oficial de la Generalitat Valenciana


Sumari del DOGV 9848, del 14-05-2024 (2024/4027)

RESOLUCIÓ de 15 de febrer de 2024, del director general d'Urbanisme, Paisatge i Avaluació Ambiental, per la qual es formula informe d'impacte ambiental del projecte ISF Valero Segorbe Solar, al terme municipal Segorbe (Castelló). Expedient: (3327402) 175/2023/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9848

Data del DOGV
:   14-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4027


Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

RESOLUCIÓ de 15 de febrer de 2024, del director general d'Urbanisme, Paisatge i Avaluació Ambiental, per la qual es formula informe d'impacte ambiental del projecte ISF Valero Segorbe Solar, al terme municipal Segorbe (Castelló). Expedient: (3327402) 175/2023/AIA. [2024/4027]  
«Informe d'impacte ambiental  
Expedient: (3327402) 175/2023/AIA.  
Projecte: ISF Valero Segorbe Solar.  
Titular: Energía Solcire, SLU.  
Òrgan substantiu: Servei Territorial d'Indústria, Energia i Mines de Castelló (ATALFE/2022/21/12).  
Localització: Segorbe (Castelló).  
  
Antecedents i tramitació administrativa  
En data 17 de gener de 2023, el Servei Territorial d'Indústria, Energia i Mines de Castelló va donar trasllat a este òrgan ambiental de la sol·licitud de determinació d'afeccions ambientals del projecte de la central fotovoltaica promoguda per Energía Solcire, SL, a Segorbe (Castelló), per considerar que el projecte complia els requisits de l'epígraf 1 de l'article esmentat. A la sol·licitud s'adjuntava el projecte d'instal·lació solar fotovoltaica, l'estudi d'impacte ambiental, el resum executiu i el pla de desmantellament de la instal·lació.  
En data 8 de març de 2023, el Servei d'Avaluació d'Impacte Ambiental emet un informe proposta de determinació d'afeccions ambientals per a consulta a l'òrgan directiu competent en matèria de medi natural.  
  
Amb data de 20 de març de 2023 es rep contestació aportant l'informe emés per la Subdirecció General de Medi Natural i Avaluació Ambiental, de data 16 de març de 2023. En este s'indica que el projecte no complix els criteris per a poder acollir-se al tràmit o procediment de determinació d'afeccions ambientals.  
Amb data 26 de maig de 2023 s'emet l'informe de determinació d'afeccions ambientals, de la Direcció General de Qualitat i Educació Ambiental, en el qual es resol que el projecte ha de sotmetre's al corresponent procediment d'avaluació ambiental (Exp. (3006884) 049/2023/AIA).  
En data 25 d'octubre de 2023, el Servei Territorial d'Indústria, Energia i Mines de Castelló va donar trasllat a este òrgan ambiental de la sol·licitud d'avaluació d'impacte ambiental simplificada. A esta s'adjunta:  
  
- Estudi d'impacte ambiental.  
- Projecte de la instal·lació.  
- Estudi d'integració paisatgística.  
- Pla de desmantellament.  
Tal com establix l'article 46 de la Llei 21/2013, de 9 de desembre, d'avaluació ambiental (d'ara en avant, LAA), este òrgan ambiental va efectuar consultes a les següents administracions públiques afectades en dates 20 i 22 de novembre de 2023: Direcció General d'Urbanisme, Paisatge i Avaluació Ambiental, Direcció General de Medi Natural i Animal, Direcció General de Cultura i Ajuntament de Segorbe. Es va posar a la seua disposició el document ambiental i el projecte, i s'han rebut els informes següents:  
- Informe desfavorable de la Direcció General de Medi Natural i Animal, de data 9 de gener de 2024 (en resposta a l'escrit d'al·legacions presentat pel promotor de data 21.12.2023), en el qual s'indica que la instal·lació fotovoltaica és incompatible amb els usos de les àrees de regeneració del PORN del Parc Serra Calderona. També reflectix que les activitats de generació d'energia no es troben incloses en els usos permesos dins del PORN esmentat.  
- Informe de les incidències sobre l'ordenació del territori de la implantació del PSF, del Servei de Gestió Territorial, de data 30 de gener de 2024, en què s'indica que la planta es troba parcialment afectada per perillositat de tipus geomorfològic (tàlvegs i barrancs de fons pla). Es considera viable condicionada al compliment d'una sèrie de mesures correctores.  
La informació continguda en l'expedient aporta elements de juí suficients per a continuar amb el procediment d'avaluació d'impacte ambiental simplificada.  
Criteris ambientals  
La promoció de les energies renovables és un dels objectius de la política energètica de la Unió Europea, ja que la seua utilització constituïx una part important del paquet de mesures necessàries per a reduir les emissions de gasos d'efecte d'hivernacle i per a complir l'Acord de París i el marc de la Unió en matèria de clima i energia per a 2030.  
  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, perseguix aconseguir a Espanya en 2050 la neutralitat climàtica, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat, arrepleguen els objectius i les estratègies de la Unió Europea i de l'Estat espanyol, que planteja com a objectiu aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada a la Comunitat Valenciana està lluny de complir estos objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
Per a l'emissió de l'informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'esta.  
Característiques del projecte  
El projecte promogut per Energía Solcire, SL, preveu l'execució i posada en funcionament d'una central fotovoltaica de 5 MWn per a connexió a la xarxa, al terme municipal de Segorbe (Castelló).  
La planta està dividida en cinc recintes. L'àrea de la superfície ocupada associada al perímetre envolupant de tots els equips i infraestructures és de 10,18 ha. L'àrea cadastral vinculada és de 14,94 ha, que es distribuïxen de la manera següent:  
  
Polígon Parcel·la Referència Superfície (m²)  
52 289 00954S78801297 32.578  
52 305 01429K18720137 3.799  
52 307 76088N46057428 5.286  
52 308 72377I36558784 17.576  
52 310 31889B49009402 4.490  
52 311 01731J61967016 2.141  
52 312 58913V17815386 711  
52 313 75448G85897649 1.239  
52 314 10921U17737629 1.897  
52 315 72242I50084735 6.207  
52 317 64212R91597288 4.777  
52 318 77928R12520172 5.367  
52 319 20987M96061253 12.781  
52 320 21722B70929756 8.637  
52 357 65651R57060789 15.018  
52 9002 57725P68578313 8.329  
52 9026 81794F87927645 293  
53 6 89883K23095953 10.291  
53 8 80266O09617863 12.144  
53 9 80465M64509035 3.174  
53 60 17951D96973647 1.564  
53 61 27440N70192405 2.796  
53 62 15447O58582683 783  
  
  
Els mòduls solars són de tipus monocristal·lí instal·lats sobre estructures metàl·liques estàtiques clavades directament sobre el terreny.  
La línia elèctrica pròpia de la instal·lació discorre soterrada, amb una longitud de 1.294 metres i una tensió de 20 kV, per parcel·les dels polígons 13, 16, 52 i 53 del terme municipal de Segorbe. Evacua a la xarxa de distribució d'i-DE a la subestació elèctrica transformadora SET Segorbe, on s'eleva fins a 220 kV.  
L'accés a la planta es farà per camins de domini públic que limiten amb els diferents recintes tancats que conformen la planta solar. En total, es comptarà amb 7 portes d'accés.  
Ubicació del projecte  
El document ambiental analitza una sèrie d'alternatives de localització de la planta solar fotovoltaica, incloent-hi l'alternativa zero, la qual és descartada a causa del no aprofitament de fonts d'energia renovables necessaris per a la disminució de gasos d'efecte d'hivernacle i la consecució dels objectius estatals i europeus de transició ecològica cap a energies netes.  
Així mateix, analitza dos alternatives addicionals, tenint en compte consideracions intrínseques del projecte, mediambientals i socioeconòmiques. Es descarta l'alternativa B per ocupar més superfície i comptar amb una línia d'evacuació de longitud major i que presenta majors afeccions a la Xarxa Natura 2000. L'alternativa seleccionada se situa, principalment, en zones de cultiu i pasturatge dins de les zones de regeneració del PORN del Parc Serra Calderona.  
La zona d'implantació del projecte, en concret, part de la línia d'evacuació soterrada de 20 kV (aproximadament, 240 m) recorre el lloc d'interés comunitari (LIC) Alt Palància i la zona d'especial conservació (ZEC) Curs mitjà del riu Palència (ES5232003), àrea C, segons la Norma de gestió del Palància, pel fet que la subestació d'evacuació denominada SET Segorbe de i-DE Redes Eléctricas Inteligentes, SAU, es troba dins d'este espai.  
Una part de l'àmbit d'implantació d'ISF Valero Segorbe Solar alberga l'hàbitat prioritari 6220 Zones subestèpiques de gramínies i anuals del Thero-Brachypodietea i l'hàbitat d'interés comunitari 5330 Matollars termomediterranis i preestèpics.  
El projecte de planta solar fotovoltaica afecta la zona de protecció d'avifauna per línies elèctriques inclosa en la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i electrocució.  
Quant a la classificació del sòl, la planta se situa en sòl no urbanitzable comú (SNU-C) i quant a zonificació se situa íntegrament en zona rural comuna forestal (ZRC-FO) d'acord amb el visor de l'Institut Cartogràfic Valencià (ICV). Pel que fa a la línia d'evacuació, el seu traçat discorre per sòl no urbanitzable comú (SNU-C) i quant a zonificació se situa en zona rural comuna forestal (ZRC-FO) i travessa Zona rural protegida carreteres (domini públic) (ZRPCR).  
  
Part dels terrenys ocupats per la central fotovoltaica estan catalogats com a sòl forestal, segons el PATFOR.  
Les parcel·les destinades a la instal·lació de la planta solar estan parcialment afectades per perillositat d'inundació de caràcter geomorfològic, de conformitat amb la cartografia del PATRICOVA. Els terrenys sobre els quals es localitza la planta són d'escàs interés per a la recàrrega estratègica d'aqüífers.  
Característiques del potencial impacte  
El projecte se situa dins de les zones de regeneració del PORN del Parc Natural Serra Calderona, que és incompatible amb els usos permesos en estes zones per no trobar-se directament vinculat a l'explotació forestal, ramadera i cinegètica i d'aprofitaments de la forest, o al desenvolupament d'activitats científiques i naturalístiques (segons l'article 73.1 del Decret 77/2001, de 2 d'abril, del Govern Valencià, pel qual s'aprova el PORN de la Serra Calderona). Les activitats de generació d'energia no es troben incloses en els usos permesos del PORN (art. 72 del Decret 77/2001).  
La línia d'evacuació, en el seu tram final, discorre pel lloc d'interés comunitari (LIC) Alt Palància i la zona d'especial conservació (ZEC) Curs mitjà del riu Palància (ES5232003), integrants de la Xarxa Natura 2000.  
Diversos dels recintes que componen la planta solar ocupen terrenys amb presència de l'hàbitat prioritari 6220 Zones subestèpiques de gramínies i anuals del Thero-Brachypodietea, d'àmplia distribució en la zona, encara que amb baixa cobertura (10 %).  
Realitzat l'anàlisi segons els criteris de l'annex III, el projecte de central fotovoltaica podria tindre efectes significatius sobre el medi ambient, per la qual cosa es conclou que el projecte ha de sotmetre's a una avaluació d'impacte ambiental ordinària, a fi de definir una nova alternativa que no presente afeccions al Parc Natural Serra Calderona, a espais integrants de la Xarxa Natura 2000 ni a hàbitats prioritaris, d'acord amb l'informe de la Direcció General de Medi Natural i Animal.  
Consideracions jurídiques  
El projecte de central fotovoltaica constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 4.i del seu annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot això, a proposta del Servei d'Avaluació d'Impacte Ambiental, fent ús de les atribucions que exercisc, resolc,  
  
Primer  
Estimar que el projecte de central fotovoltaica promogut per Energía Solcire, SL, a Segorbe (Castelló), requerix avaluació d'impacte ambiental ordinària.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de la seua publicació en la seu electrònica de l'òrgan ambiental.  
B. L'informe d'impacte ambiental no serà objecte de cap recurs sense perjuí dels que, si és el cas, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 15 de febrer de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.